钦定古今图书集成/明伦汇编/氏族典/第399卷 > 《廖用贤尚友录》 > 史珪
## 钦定古今图书集成/明伦汇编/氏族典/第399卷 > 《廖用贤尚友录》 > 史珪

按《宋史史珪传》：“珪，河南洛阳人。父晖，晋严卫指挥使。
珪少以武勇隶军籍。周显德中，迁小校。太祖领禁卫，
以珪绐事左右。及受禅，为御马直队长，四迁都指挥
使。开宝六年，领毅州刺史。太祖初临御，欲周知外事，
令珪博访，珪廉得数事，白于上，验之皆实，由是信之，
后乃渐肆威福。九年，坐泄漏禁中语，出为光州刺史。”
会岁饥，淮、蔡民流入州境，珪不待闻，即开仓减价以
粜，所全活甚众。太平兴国中，以为扬、楚等九州都巡
检使。六年，迁隰州刺史，知保州、静戎军。雍熙中，卒，年
六十一。珪多智数，好以甘言小惠取誉于人，故所至
不忍其去云。